google/wiki40b huggingface dataset:
סינון תכנים באינטרנט

סינון תכנים באינטרנט הוא פעילות להגבלת הנגישות למידע באינטרנט. סינון התכנים נכפה על אוכלוסייה מסוימת (למשל תושבי מדינה בעקבות מדיניות הממשלה) או נעשה מרצון, כדי להימנע מחשיפה למידע לא רצוי (כגון פורנוגרפיה אלימות וכדומה.)
בניגוד לצנזורה, המונעת את פרסומם של תכנים מסוימים (ומופעלת לעיתים גם על אתרי אינטרנט), סינון תכנים אינו מונע את הפרסום, אלא מונע רק את הגישה אליו. עקב כך, אתר שנחסם, עשוי לחזור להיות נגיש אם יאוחסן בכתובת אחרת או בדרך אחרת.
הסיבות המרכזיות לחסימת אתרים ברחבי העולם הן שלוש: פוליטיקה, מוסר חברתי (פורנוגרפיה, דת) וביטחון חוץ ופנים. מדינות במזרח הרחוק ובארצות האסלאם נוטות לסנן אתרים הקשורים למתנגדים פוליטיים ותכנים הקשורים לארצות הברית ולישראל. מדינות אירופה וארצות הברית נוטות לסנן אתרים הקשורים לניצול ילדים ונעשים ניסיונות לצנזר גם אתרים הפוגעים בזכויות יוצרים. ישראל אינה מסננת את האינטרנט כלל.

טכניקות סינון

סינון ממשלתי: הטכנולוגיות הקיימות כיום מסוגלות לחסום גישה לאתרים הן בגישה דרך כתובת IP והן בגישה דרך כתובת URL. באמצעות טכנולוגיה זו יכולות ממשלות למנוע מאזרחי מדינתם לגשת לתוכן אשר איננו מקובל עליהן. לעיתים, לא רק שדף האינטרנט המבוקש אינו מוצג, אלא גם מוצגת לגולש אזהרה מטעם הממשלה, או שהדפדפן חודל מלתפקד.]
ספקי אינטרנט רבים מציעים למנוייהם חבילות "בקרת הורים" (שכן, לרוב ההורים הם אלו שמשלמים על המנוי וקונים את החבילות הללו), המונעות מאוכלוסיות רגישות (כגון ילדים) להיחשף לתכנים לא רצויים, כגון פורנוגרפיה, הימורים, ואף תכנים אחרים כגון דת, פוליטיקה ורשתות חברתיות מקוונות.
בישראל, תיקון משנת 2011 לחוק הבזק מחייב את ספקי האינטרנט, לרבות בתקשורת סלולרית, להציע ללקוחותיהם סינון יעיל של אתרים פוגעניים, כהגדרתם בחוק, ללא תוספת תשלום על שירות הסינון. רוב ספקי האינטרנט גם מציעים שירותי סינון מתקדמים יותר, בתוספת תשלום. שירותי הסינון נפוצים במיוחד בציבור הדתי, ולעיתים מכונים אינטרנט כשר. בשנים האחרונות קמים אתרים שמלכתחילה מסננים נושא או קטגוריה מסוימת, כמו אתר Jtube, השואף להוות חלופה ליוטיוב, ומייבא אלפי סרטים מיוטיוב התואמים את ערכי הצניעות הנדרשים בחברה הדתית, וכמו אתר הידברוטיוב המציג מוזיקה כשרה לחפצים בכך. היתרון של אפשרות זו, הוא ביצירת סביבת גלישה נקייה, שמאפשרת מעבר מהיר לשאר סביבת האינטרנט.

השלכות אפשריות נוספות על החיפוש ברשת

לפחות בחלק מתוכנות הסינון, תשפיע התוכנה על היבטים נוספים של חויית הגלישה ברשת. כך למשל, המעבר מעמוד לעמוד, ובפרט עד לקבלת התוצאות של גוגל, עשוי להיות איטי יותר מגלישה ללא תוכנת הסינון. בנוסף, בחלק מתוכנות הסינון, ייראה דף התוצאות של גוגל שונה (גרפית) מן הרגיל. מגבלה אפשרית נוספת היא אפשרות החיפוש של ביטוי ספציפי: דף התוצאות הרגיל של גוגל יסמן בגוף התוצאה את המילים שהופיעו בשאילתא של הגולש. לעומת זאת בגלישה עם תוכנות סינון אחדות, לא יודגשו בגוף התוצאות המילים המבוקשות.

הפוגעים בחופש הביטוי באינטרנט 

בשנת 2006 החל ארגון עיתונאים ללא גבולות לפרסם רשימה של "אויבי האינטרנט" ביום העולמי נגד צנזורה באינטרנט. הרשימה התעדכנה כל שנה עד 2014. Freedom House, ארגון מחקר וסנגור אמריקני בתחומי דמוקרטיה, חופש פוליטי וזכויות אדם, מפרסם מדי שנה מדד חופש האינטרנט במדינות שונות בעולם.
לאסינה טראורה

תחילת הקריירה

כמי שנולד באבידג'אן בירתה הפוליטית של חוף השנהב, החל טראורה את קריירת שלו ככדורגלן, תחת הדרכתו של המאמן הצרפתי ז'אן מרק גיו, בבית הספר לכדורגל של המועדון אסק מימוזה. בשנת 2006, הצטרף למועדון הכדורגל סטאד ד'אבידג'אן, שם שיחק כשנתיים, עד לינואר 2008, עת עזב את חוף השנהב, והצטרף למועדון הכדורגל הרומני צ'.פ.ר. קלוז'.
הופעת הבכורה של טראורה במדי צ'.פ.ר. התקיימה במשחק מול מועדון פ.צ. קופנהגן, במסגרת משחקי הליגה האירופית למועדונים 2009-10. במשחק זה הבקיע את השער השני. הוא הבקיע שער נוסף במסגרת ההפסד הביתי 3-2 לספרטה פראג.
במהלך העונה טראורה פתח בכל המשחקים ושיחק 90 דקות. הוא הבקיע את שער הליגה הראשון שלו כשקם מהספסל במהלך משחק נגד אסטרה ג'יורג'יו ב 13 באוגוסט 2010.טראורה קיבל את האדום הראשון שלו לאחר עבירה אכזרית במהלך המחצית השנייה בהפסד 3-0 ליאשי ב-20 באוגוסט 2010. ב-15 בנובמבר הבקיע את הצמד הראשון שלו בקריירה במהלך ניצחון 3-0 על גלוריה ביסטריטה. בשלב הבתים של ליגת האלופות 2010-11 טראורה הבקיע שער אחד בניצחון 2-1 על בזל ושער אחד בתיקו 1-1 מול רומא.

קובאן קרסנודאר

בפברואר 2011, טראורה עבר לקובאן קרסנודאר מליגת העל הרוסית תמורת 6 מיליון €. במשחק הראשון של העונה ב 13 במרץ 2011, טראורה ערך את הופעת הבכורה שלו כשקם מהספסל בהפסד 2-0 לרובין קאזאן. ב-2 באפריל, טראורה הבקיע את שער הליגה הראשון שלו לאחר שקם מהספסל בניצחון 1-3 על ספרטק מוסקבה.את עונתו הראשונה בליגה סיים עם שלושים ושמונה הופעות ושמונה עשר שערים. במהלך הקריירה שלו בקבוצה טראורה הושווה רבות לבן ארצו החלוץ סיידו דומבייה.

אנז'י מחצ'קלה

ב-29 ביוני 2012,אנז'י מחצ'קלה דיווחו כי הם החתימו את טראורה תמורת סכום שלא פורסם. דיווחים בתקשורת העריכו את דמי ההעברה סביב 18 מיליון €. עם הצטרפותו למועדון, טראורה קיבל את המספר 19 ושם לעצמו מטרה להפוך את המועדון למצליח יותר לעתיד הקרוב.
גביע העולם בכדורסל

היסטוריה

אליפות העולם נוסדה ומאורגנת על ידי פיב"א, ונערכה לראשונה בארגנטינה בשנת 1950. מאז 1970 האליפות נערכה בקביעות בשנה השנייה שלאחר האולימפיאדה. מספר המשתתפות נע בין 10 ל-14 עד 1982. באליפות שנערכה ב-1986 השתתפו 24 נבחרות. מ-1990 עד 2002 השתתפו באליפות 16 נבחרות. ב-2006 הורחבה שוב האליפות ל-24 נבחרות, וב-2019 הטורניר יורחב ל-32 נבחרות.
בשנים הראשונות שלטו באליפות נבחרות מיבשת אמריקה, כאשר נבחרות ארגנטינה, ארצות הברית וברזיל (פעמיים) זוכות בארבעת הטורנירים הראשונים.
מ-1967 ועד 2002 חלקו ביניהן את מרבית התארים נבחרות ברית המועצות (שלוש פעמים) ויוגוסלביה (חמש פעמים), כאשר גם ארצות הברית זכתה פעמיים נוספות בתואר. האלופה המכהנת היא ספרד שזכתה באליפות שהתקיימה בסין 2019.
החל משנת 1990 משתתפים באליפות שחקני NBA.
ב-26 בינואר 2012 הודיעה פיב"א רשמית על שינוי שמה של התחרות לגביע העולם בכדורסל. התחרות נערכה לראשונה תחת שמה החדש ב-2014 בספרד. הטורניר שאחריו ייערך בשנת 2019 בסין, ומספר הנבחרות המשתתפות יגדל בפעם הראשונה ל-32.

ישראל באליפות העולם בכדורסל

ישראל השתתפה פעמיים באליפות העולם. ב-1954 זכתה ישראל להשתתף באליפות עקב המקום החמישי שהשיגה באליפות אירופה ב-1953. את האליפות הזו סיימה ישראל במקום השמיני. ב-1986 השתתפה ישראל באליפות כשהדיחה בטורניר המוקדם את סגנית אלופת אירופה, צ'כוסלובקיה, בזכות סל ניצחון דרמטי של מיקי ברקוביץ'. באליפות עצמה זכתה ישראל במקום השביעי.
עימוד רצפים

בביואינפורמטיקה, עימוד רצפים היא שיטה לסידור המידע על אודות רצפי DNA ,RNA או חלבונים, בצורה כזו שיהיה ניתן לזהות אזורים דומים, אשר ייתכן כי הם תוצאה של קשרים פונקציונאלים, מבניים או אבולוציונים.
עימוד רצפי של נוקלאוטידים או שיירי חומצות אמינו מיוצגים לרוב על ידי שורות במטריצה. רווחים מוכנסים בין הרצפים כך שרצפים דומים מעומדים בעמודות.
ההשוואה בין הרצפים המעומדים מקבלת ציון הומולוגיה אשר עשוי להעיד על פעילות ביולוגית דומה של הרצפים. לרישום הרצפים פותח פורמט FASTA.
אלגוריתמים נפוצים לעימוד רצפים המבוססים על תכנון דינמי הם אלגוריתם נידלמן וונש (Needleman-Wunsch), המיועד לעימוד רצפים גלובלי, ואלגוריתם סמית-ווטרמן (Smith-Waterman) המיועד לעימוד רצפים לוקלי (מציאת אזורים דומים במחרוזות של דנ"א או חומצות אמינו).
גאורגיוס סמראס

קריירה

סמראס התחיל את הקריירה שלו במחלקת הנוער של OFI כרתים כאשר היה בן 9. בגיל 15 עבר לשחק במחלקת הנוער של הירנביין ההולנדית. בעונת 2002/2003 עלה לבוגרים, למרות היותו בן 18 הבקיע 3 שערים ב-4 משחקים ואנשי המועדון החתימו אותו על חוזה לשלוש שנים. ב-25 באוקטובר 2003 הבקיע את שער הבכורה שלו לעונת 2003/2004 בהפסד 2-1 לניימכן, ובסיום אותה עונה הגיע סמראס עם הירנביין למקום הרביעי בליגה. בספטמבר 2005 נפצע ברגלו לראשונה בקריירה ונעדר למספר שבועות. ב-23 בספטמבר חזר לשחק ואף הבקיע נגד ניימכן. ב-30 בדצמבר הבקיע צמד בניצחון 2-4 נגד אייאקס אמסטרדם.
ב-30 בינואר 2006 חתם במנצ'סטר סיטי תמורת 6 מיליון פאונד, סכום שיא ששולם עבור שחקן יווני אי פעם. ב-1 בפברואר 2006 ערך את הופעת הבכורה שלו כאשר נכנס כמחליף בדקה ה-65 במקומו של אנדי קול בניצחון הביתי 0-3 נגד ניוקאסל יונייטד. במשחק הביתי שלאחריו הבקיע סמראס את שערו הראשון במועדון, בניצחון 1-2 נגד צ'רלטון אתלטיק. ב-6 משחקים הספיק סמראס להבקיע 4 שערים. בעונת 2006/2007 כבש סמראס 6 שערים בלבד בכל המסגרות, ובעונת 2007/2008 כבש רק שער אחד ב-7 משחקים.
בינואר 2008 הושאל לסלטיק הסקוטית, שקיבלה אופציה לרכוש את השחקן בסיום העונה. עם 5 שערי ליגה עזר למועדון לזכות באליפות, שהייתה לאליפות הראשונה של סמראס בקריירה. בקיץ 2008 ממשה סלטיק את האופציה על סמראס, והחתימה אותו על חוזה חדש במועדון. בספטמבר 2008 נבחר לשחקן החודש בליגה ועם 7 שערים התייצב בראש טבלת מלך השערים. עד תום העונה כבש בסך הכל 15 שערי ליגה, שיא קריירה עבור סמראס. במהלך שנותיו בסלטיק הספיק סמראס לזכות עם המועדון בארבע אליפויות, וכן זכה עמה פעמיים בגביע הסקוטי ופעם אחת בגביע הליגה הסקוטי.
בקיץ 2014 חתם בווסט ברומיץ' אלביון.

נבחרת יוון

סמראס הוא בעל אזרחות אוסטרלית, היות ששאביו נולד במלבורן, דבר שאיפשר לו לשחק במדי נבחרת אוסטרליה. בסופו של דבר החליט סמראס לשחק עבור נבחרת יוון. ב-28 בפברואר 2006 ערך את הופעת הבכורה שלו בנבחרת, במשחק ידידות נגד בלארוס, בו גם הבקיע את שער הבכורה שלו שהיה השער היחידי במשחק. סמראס השתתף עם הנבחרת ביורו 2008, מונדיאל 2010, יורו 2012 ומונדיאל 2014.
סוויני אגוניסטס

סווני אגוניסטס - מקטעים של מלודראמה אריסטופאנית‬ (מאנגלית: Sweeney Agonistes) הוא התנסותו הראשונה והמודרנית ביותר של ת.ס. אליוט‬ בכתיבת דראמה. חלקו הראשון של המחזה – 'מקטע‬ מקדים' – הודפס בכתב-העת 'קריטריון חדש'‬ (‫‪ (New Criterion‬באוקטובר 1926. החלק השני – 'מקטע של מאבק' – הודפס באותו כתב-עת כחצי שנה לאחר מכן.‬ את שני הפרסומים ליוותה הכותרת הכללית – "באה הביתה מותק?" ‪ ‬ששונתה‬ לאחר מכן ל'סוויני אגוניסטס' עם כינוסם של שני‬ ‫המקטעים לספר אחד ב-1932.
‫סוויני הוא דמות מוכרת בשיריו של אליוט,‬ ‫החל מ'סוויני מזדקר' דרך 'סוויני בין הזמירים' וכלּה‬ במחזה 'סוויני אגוניסטס' – סוויני הוא סוג של‬ כותרת: האופן בו אליוט מאפיין אדם מחוספס, חושני,‬ חילוני, מושחת ופחוּת ערך – דמות פגומה ומסואבת‬ שמשׁקפת באופן מהימן את המקום אליו הידרדרה‬ האנושות עד כה.‬
מתחם נבי שועייב

היסטוריה

לפי המסורות הדרוזית והמוסלמית באחרית ימיו עבר שועייב להתגורר במערה באזור חיטין. במערה זו מת בשיבה טובה. מאמיניו קברו אותו והקימו מצבה במקום הקבורה.
מסורת דרוזית נוספת גורסת כי בלילה שלפני קרב חיטין חלם סלאח א-דין על מלאך, אשר הבטיח לו ניצחון בתנאי שלאחר הקרב ירכב עם סוסו מערבה. המלאך הבטיח כי מקום עצירתו של סוסו יהיה אתר קבורתו של שועייב. על פי מסורת זו, סלאח א-דין אכן רכב מערבה בתום הקרב, איתר את מקום קבורתו של שועייב, והדרוזים בנו את האתר במקום.
העדויות ההיסטוריות המוקדמות ביותר המזהות את המקום כמקום משכבו של שועייב הן עדויות של מטיילים והיסטוריונים מהמאה ה-12. מספר עדויות מפי מטיילים יהודים טוענות כי לא רחוק ממקום קברו של יתרו מצוי קברה של ציפורה.
אתר נבי שועייב הורחב ושופץ לאורך השנים. החלק הישן ביותר במתחם שעדיין עומד בתחילת מאה ה-21, נבנה בשנות ה-80 של המאה ה-19, לאחר שמנהיגם הרוחני של הדרוזים, שייח' מוחאנה טריף מג'וליס זימן אספת נכבדים לדיון בנושא בנייתו של מתחם חדש. משלחת נכבדים יצאה לסוריה ולבנון לגייס כספים לבניית המתחם. הקהילה הדרוזית בגליל ובהר הכרמל תרמה אף היא סכומי כסף נכבדים.
בתקופת המנדט הבריטי בארץ ישראל פרצה מחלוקת בין הדרוזים לבין המועצה המוסלמית העליונה לגבי השאלה מי בעל האפוטרופסות על האתר. לאחר קום מדינת ישראל העניקה המדינה אפוטרופסות מלאה לדרוזים על המתחם ועל מאה דונמים הסובבים לו. תחת הנהגתו של שייח אמין טריף, האתר שופץ והוספו לו מספר חדרים לאירוח העולים לרגל.
לפי המסורת היהודית במקום קבור אלישע בן אבויה המכונה "אחר", ולא כמו שהדרוזים והמוסלמים מסיקים.

עלייה לרגל

לפי המסורת הדרוזית, טביעת רגלו השמאלית של שועייב נראית באתר הקבר. העולים לרגל נוהגים ליצוק שמן לתוך טביעת הרגל ולמשוח את השמן על גופם על מנת להתברך במזל טוב.
במקור לדרוזים לא היה תאריך קבוע לעלייה לרגל. כאשר הכירה ממשלת ישראל בחגים הדרוזיים באופן רשמי, תאריכי החג נקבעו כימים שבין ה-25 באפריל ל-28 באפריל. במהלך החג נערכות חגיגות המוניות במתחם ומנהיגי העדה נאספים לדון בסוגיות דתיות.
יושוע קימיך

קריירה מוקדמת

קימיך שיחק בקבוצות הנוער של שטוטגרט לפני שהצטרף לקבוצת ר.ב. לייפציג ביולי 2013, עם אופציה לרכישה מחדש על ידי שטוטגרט. הוא ערך בכורה במשחק של רד בול לייפציג בליגה השלישית מול אונטרהאכינג ב-28 בספטמבר 2013, ואת שערו הראשון הבקיע כחודשיים אחר כך בניצחון על זארבריקן.

באיירן מינכן

ב-2 בינואר 2015 אישר קימיך את הצטרפותו לבאיירן מינכן בקיץ תמורת 7 מיליון אירו, וחתם על חוזה לחמש שנים. קימיך השתלב עד מהרה בקבוצה של פפ גווארדיולה, ושיחק בעיקר בתפקיד הקשר האחורי. על אף גילו הצעיר וחוסר הניסיון, קימיך זכה לקרדיט רב מגווארדיולה כבר בעונתו הראשונה בקבוצה, ופתח אף במשחקים מכריעים בליגת האלופות ובגביע הגרמני. בתום עונת 2015/16 זכה קימיך עם באיירן מינכן בדאבל.
בספטמבר 2016 הבקיע קימיך את שערי הבכורה שלו הן בבונדסליגה, בניצחון 2-0 על שאלקה 04, והן בליגת האלופות, כאשר הבקיע צמד נגד רוסטוב בניצחון 5-0. בעונת 2016/17 עבר קימיך לתפקיד מעט יותר התקפי תחת המאמן קרלו אנצ'לוטי, והדבר התבטא בהבקעה ובישול של מספר שערים. בתום עונה זו, זכה קימיך עם באיירן מינכן באליפות הבונדסליגה, אך הודח עם הקבוצה מול ריאל מדריד ברבע גמר ליגת האלופות, ומול בורוסיה דורטמונד בחצי גמר הגביע הגרמני.
בעונת 2017/18 קימיך המשיך להיות בורג חשוב בהגנה של באיירן מינכן, ושיתף פעולה עם שחקנים כג'רום בואטנג, ניקלאס זולה, מאטס הומלס ודוד אלאבה. קימיך זכה עם באיירן מינכן באליפות באותה עונה, והגיע עם הקבוצה לחצי גמר ליגת האלופות מול ריאל מדריד. קימיך הבקיע לבאיירן מינכן שער יתרון במשחק הראשון באליאנץ ארנה, אותו באיירן הפסידה בתוצאה 2-1. קימיך הבקיע במשחק הגומלין בסנטיאגו ברנבאו שער מהיר, במשחק שהסתיים בתוצאה 2-2, תוצאה שהביאה להדחתה של באיירן מינכן מהמפעל. קימיך פתח בהרכב בגמר הגביע הגרמני, בו הפסידה באיירן 3-1 לאיינטרכט פרנקפורט.

קריירה בינלאומית

קימיך שיחק בכל נבחרות הנוער של גרמניה, ואף זכה עם הנבחרת הגרמנית באליפות אירופה עד גיל 19 שהתקיימה בשנת 2014 בהונגריה. בהמשך שיחק קימיך גם בנבחרת גרמניה בכדורגל עד גיל 21. בזכות יכולתו בבאיירן מינכן, קימיך זומן במאי 2016 לסגל נבחרת גרמניה ליורו 2016 על אף שעד אז לא ערך הופעות קודמות בנבחרת הבוגרת. החל מהמשחק השני של נבחרת גרמניה בשלב הבתים, קימיך הפך למגן הימני הקבוע של נבחרת גרמניה ביורו 2016, והפגין יכולת גבוהה מאוד בטורניר, כאשר גרמניה ספגה רק שער אחד במהלך הטורניר עד לחצי הגמר. ברבע הגמר מול נבחרת איטליה, הבקיע קימיך את הפנדל שלו בדו-קרב הפנדלים, וסייע לגרמניה להעפיל לחצי הגמר מול נבחרת צרפת. בחצי הגמר, איבד קימיך כדור שהוביל לשער השני של נבחרת צרפת, שניצחה 2-0 והעפילה לגמר. למרות זאת, קימיך נכלל בתום הטורניר בנבחרת מצטייני יורו 2016 של אופ"א.
בספטמבר 2016 הבקיע קימיך את שער הבכורה במדי נבחרת גרמניה בניצחון 3-0 על נבחרת נורווגיה במסגרת מוקדמות מונדיאל 2018. ביוני 2017 הבקיע קימיך במשחק ידידות מול נבחרת דנמרק שער שוויון בדקה ה-88 בבעיטת מספרת. המשחק הסתיים בתיקו 1-1. קימיך זומן לסגל הגרמני לגביע הקונפדרציות 2017, ולקח חלק בניצחון על נבחרת צ'ילה בגמר.
במאי 2018 זומן קימיך לסגל הגרמני למונדיאל 2018. קימיך פתח בהרכב בכל שלושת המשחקים של נבחרת גרמניה במונדיאל, בהם הפסידה 1-0 לנבחרת מקסיקו, ניצחה 2-1 את נבחרת שוודיה, והפסידה 2-0 לנבחרת דרום קוריאה. קימיך וגרמניה הודחו מהמונדיאל כבר בתום שלב הבתים.
בועז הרשקוביץ

שירות צבאי

עם גיוסו לצה"ל התנדב הרשקוביץ בשנת 1988 ליחידת שלדג. בשלדג עבר הרשקוביץ מסלול הכשרה כלוחם. עם תום המסלול יצא לקורס קציני חי"ר. עם סיום הקורס שב ליחידת שלדג כמפקד צוות לוחמים. הרשקוביץ השלים מספר תפקידי פיקוד ביחידה, ובשנת 2004 מונה למפקד יחידת החילוץ והפינוי בהיטס עד שנת 2006, הרשקוביץ פיקד על היחידה בלחימה כנגד הטרור הפלסטיני באינתיפאדה השנייה ובמלחמת לבנון השנייה, על פעילותה במלחמה תחת פיקודו הוענק ליחידה ציון לשבח יחידתי ממפקד חיל האוויר, לאחר מכן שימש כמפקד יחידת שלדג בשנים 2006–2008.
עם תום פיקודו על יחידת שלדג, עבר הרשקוביץ למשמר הגבול שבמשטרת ישראל ושירת כמפקד הימ"מ בשנים 2009–2012. תחת פיקודו קיבלה היחידה את צל"ש המפכ"ל בשנת 2011.
בשנת 2013 חזר לשורות צה״ל ומונה למפקד מפקדת כוחות האוויר המיוחדים בחיל האוויר. ב-31 במאי 2016 מונה למזכירו הצבאי של נשיא המדינה ראובן ריבלין במקום תת-אלוף חסון חסון.
ב-28 בדצמבר 2016 הועלה לדרגת תת-אלוף בהמשך לתפקידו כמזכיר הצבאי לנשיא המדינה.
ב-14 באוגוסט 2019 סיים את תפקידו בדרגת תת-אלוף וסיים את שירותו הצבאי.
ציסטה דרמואידית

מיקום

בשל הסיווג שלה, ציסטה דרמואידית עלולה להתרחש בכל מקום שבו טרטומה עלולה להתרחש. עם זאת, ישנם כמה סיווגים שונים של ציסטות כאלו.

ציסטות דרמואידיות שחלתיות

ציסטות שחלתיות גדלות בשחלות בתדירות חודשית בצורת מבנים זקיקיים. כאשר הביצית משתחררת מן הזקיק במהלך הביוץ, הזקיקים משוחררים למרחב. לעיתים הנוזל מצטבר בתוך הזקיק, ותיווצר במצב כזה ציסטה (המכילה נוזל בלבד). רוב הציסטות הללו מסתדרות מעצמן.

ציסטות דרמואידיות פריורביטליות

ציסטות דרמואידיות יכולות להופיע אצל ילדים צעירים, לעיתים קרובות באזור הגבה או מרחב העין. עם הזמן תיווצר דלקת בציסטה בגלל הצטברות של שומנים וקרטין בתוך הציסטה. התגובה הדלקתית שתתרחש תלווה בכאב, אדמומיות ונפיחות בעפעפיים. במידה ולא תטופל ותיכרת לחלוטין, התגובה הדלקתית עלולה לחזור ולהופיע שוב באותו האזור.
לפעמים השלמת כריתה מלאה קשה לביצוע במידה והציסטה מתפשטת דרך קו התפר של הגולגולת.
ציסטות מן הסוג הזה יתפתחו במהלך ההריון. הם מתרחשים כאשר תאי העור, שיער, בלוטות זיעה, בלוטות שמן או רקמות שומן נלכדות בתוך עור התינוק בעת שגדל ברחם. הציסטות הללו הינן מולדות ושכיחות למדי. את האבחנה הראשונית לציסטה ניתן יהיה למצוא מספר חודשים או מספר שנים לאחר התפתחותה, משום שהן גדלות בקצב איטי מאוד.
בדרך כלל הסימפטומים בהופעת הציסטה אינם בולטים והתהליך לא מלווה בכאב, בנוסף, הם אינם מזיקים לבריאותו של הילד. אם הציסטה הופכת למזוהמת, יש צורך מיידי בהסרתה. הסרת הציסטה יהיה תהליך קל יותר וימנע צלקות במידה והציסטה הוסרה לפני שהאזור הזדהם.

אופן הטיפול

טיפול בציסטה דרמואידית הוא על ידי הסרה כירורגית מלאה, רצוי בחתיכה אחת, ללא כל דליפה של תוכן הציסטה.
הקשר בין ציסטות דרמואידיות לבין הריון הולך וגדל עם השנים. בדרך כלל מוצגת הדילמה של שקילת הסיכונים של ניתוח והרדמה לעומת הסיכונים של הטיפול לאחר מכן. ישנן יותר ויותר יחוסים לכך שיותר ריאלי להתייחס לציסטות דרמואידיות שחלתיות שמגלים במהלך ההריון, אם הם גדלים מעבר 6 ס"מ קוטר. זה מתבצע בדרך כלל באמצעות פתיחת בטן או בזהירות רבה באמצעות לפרוסקופיה ולא רצוי להעשות בשליש השני להריון.
הילד שיהיה מלך

עלילה

אלכס הוא ילד קטן ולא מקובל כלפי האחרים שיש לו בעיות בבית הספר בו הוא לומד. יום אחד הכל משתנה כאשר הוא מגלה את החרב הקסומה של המלך ארתור, אקסקליבר. הוא מגלה שיש לו את הגורל ליצור שולחן עגול חדש על מנת להתכונן לקרב עם המכשפה מורגן לה פיי אשר זימנה רוע כדי לשלוט בעולם. לעזרתו של אלכס מתייצב מרלין בתור נער אשר יכול להשתנות גם לצורתו המקורית.

הפקה

צילומי הסרט החלו ב-25 בספטמבר 2017 בלונדון והסתיימו במרץ 2018. צילומים נוספים נערכו בין היתר גם בקורנוול ובאולפני האחים וורנר, ליבסדן.
פרדיננד שאל

קריירה מוקדמת

שאל נולד ב-7 בפברואר 1889 בפרייבורג, שהשתייכה לאימפריה הגרמנית. בשנת 1908 התגייס לצבא הגרמני הקיסרי, והצטרף לרגימנט הדרגונים ה-22 (באדן ה-3 - הנסיך קרל), ולחם בשורותיו בפרוץ מלחמת העולם הראשונה. ב-27 בינואר 1915 הועלה לדרגת אובר לוטננט, וב-25 בנובמבר 1915 הועבר לדיוויזיה ה-115. ב-18 באפריל 1917 הועלה לדרגת ריטמייסטר, ובמרץ 1918 מונה למפקד גדוד ברגימנט המילואים ה-40, באוגוסט 1918 מונה למפקד הגדוד ה-3 ברגימנט הרגלים ה-463, הוא היה ובתחילת אוקטובר 1918 נפצע במהלך הקרבות בחזית המערבית. על פעולותיו בקרבות קיבל את עיטורי צלב הברזל דרגה ראשונה ושנייה, אות הפציעה בשחור, וצלב הכבוד של מלחמת העולם 1914/1918.
לאחר המלחמה נשאר שאל ברייכסווהר, ומילא בו תפקידי פיקוד ומטה. ב-1 באוקטובר 1925 מונה שאל למפקד פלוגה 3 ברגימנט הפרשים ה-15 (הפרוסי), וב-1 בנובמבר 1928 הועלה לדרגת מיור. ב-1 באפריל 1929 מונה לקצין מטה במשרד המלחמה, וב-1 באוקטובר 1931 מונה לקצין אג"ם באגף כוח אדם של הרייכסווהר. ב-1 באפריל 1932 הועלה לדרגת אוברסט לוטננט, וב-1 באוגוסט 1934 הועלה לדרגת אוברסט. ב-1 באוקטובר 1934 מונה למפקד רגימנט הפרשים ה-16, וב-15 באוקטובר 1935 מונה למפקד חטיבת הפאנצר ה-1. ב-1 בינואר 1938 הועלה שאל לדרגת גנרל מיור, ב-1 באפריל 1939 הועלה לדרגת גנרל לוטננט, וב-1 באוגוסט 1939 מונה למפקד דיוויזיית הפאנצר ה-10.

מלחמת העולם השנייה

עם פרוץ המלחמה היה שאל מפקד דיוויזיית הפאנצר ה-10 שהייתה בעתודת קבוצת ארמיות צפון, ולחם עימה במהלך המערכה בפולין. במהלך המערכה על צרפת לחם שאל עם הדיוויזיה שבפיקודו כחלק מהקורפוס הממונע ה-19 במסגרת קבוצת הפאנצר קלייסט והשתתף במצור המוצלח על קאלה, ובשלב השני לחם כחלק מהקורפוס הממונע ה-14 במסגרת הארמייה הרביעית, ועל פעולותיו בקרבות קיבל שאל ב-13 ביולי 1940 את עיטור צלב האבירים של צלב הברזל. במהלך מבצע ברברוסה לחם שאל עם הדיוויזיה שבפיקודו כחלק מהקורפוס הממונע ה-46 במסגרת ארמיית הפאנצר השנייה, וב-1 בספטמבר 1941 מונה למפקד הקורפוס ה-34, שהיה חלק מהארמייה השישית במסגרת קבוצת ארמיות דרום.
ב-13 בספטמבר 1941 מונה שאל למפקד הקורפוס הממונע ה-56 שהיה חלק מהארמייה ה-16 במסגרת קבוצת ארמיות צפון, ולאחר מכן פיקד עליו במהלך הקרב על מוסקבה כחלק מארמיית הפאנצר השלישית במסגרת קבוצת ארמיות מרכז, וב-1 באוקטובר 1941 הועלה שאל לדרגת גנרל חיל השריון. ב-21 בינואר 1942 הועבר הקורפוס תחת פיקוד הארמייה התשיעית, וב-1 במרץ 1942 הוסב הקורפוס ה-56 לקורפוס פאנצר. ב-8 במרץ 1942 קיבל שאל על פעולותיו את עיטור הצלב הגרמני בזהב, וב-2 במאי הועבר הקורפוס תחת פיקוד הארמייה הרביעית. ב-15 ביולי 1943 הועבר הקורפוס שוב תחת פיקוד הארמייה התשיעית, וב-1 באוגוסט פרש שאל מתפקידו.
ב-1 בספטמבר 1943 מונה שאל למפקד המחוז הצבאי של בוהמיה ומורביה. ב-20 ביולי 1944 לאחר ניסיון החיסול של היטלר ביצע שאל את פקודות "מבצע ולקיריה", ובשל כך נעצר למחרת על ידי קרל הרמן פרנק בפקודת הימלר. שאל נכלא בבית כלא באוסטריה, אך לא הוצא להורג, וב-28 באפריל 1945 נפל בשבי צבא ארצות הברית.

לאחר המלחמה

שאל שוחרר מהשבי כבר באוגוסט 1945. לאחר שחרורו התגורר שאל בבאדן באדן עד למותו ב-9 באוקטובר 1962.
תיאודור נלדקה

תיאודור נלדקה (בגרמנית: Theodor Nöldeke; ‏2 במרץ 1836 - 25 בדצמבר 1930) היה מזרחן גרמני.

ביוגרפיה

נלדקה נולד בהמבורג, למד באוניברסיטאות גטינגן, וינה, ליידן וברלין.
ב-1859 זכה בפרס מטעם האקדמיה הצרפתית "Académie des Inscriptions et Belles-Lettres" על ספרו על ההיסטוריה של הקוראן ובשנה שאחרי-כן הוא הוציא מהדורה מתוקנת שלו בגרמנית (Geschichte des Korans) ופרסמו עם תוספות בגטינגן. ב-1861 החל להורות באוניברסיטת גטינגן ושלוש שנים אחרי-כן הוא התמנה לפרופסור שלא מן המניין. ב-1868 התמנה לפרופסור מן המניין באוניברסיטת קיל וב-1872 הופקד על הקתדרה לשפות מזרחיות באוניברסיטת שטרסבורג, ממנה פרש לגמלאות ב-1906.
נלדקה חקר נושאים רבים ומגוונים, אולם עבודתו התמקדה בשני תחומים עיקריים, בהם גם זכתה עבודתו בפרס: שפות שמיות ותרבויות האסלאם. בעוד רוב עבודתו (לשם דוגמה ספריו "Grammatik der neusyrischen Sprache"‏ (1868),‏ "Mandäische Grammatik"‏, ותרגומו מערבית למוחמד אבן ג'ריר אל-טברי ‏ (1881–1882)) נועדה למומחים, הרי שרבים מספריו עשויים לעניין את הקורא המשכיל. 
כמה ממחקריו של נלדקה כלולים בספר "The Origins of The Koran: Classic Essays on Islam’s Holy" בעריכתו של אבן וראק (Ibn Warraq).
אחדים ממאמריו הופיעו לראשונה באנציקלופדיה בריטניקה, ומאמרו על הקוראן, ביחד עם מאמרים נוספים, התפרסם מחדש בכרך שנקרא "Oriental Sketches". המאמרים הדנים בממלכת פרס ראו אור מחדש בכרך הגרמני "Aufsätze zur persischen Geschichte" (לייפציג, 1887).
מבין תלמידיו הידועים ניתן להזכיר את צ'ארלס קאטלר טורי (Charles Cutler Torrey) ואת פרידריך זכריאס שוואלי (Friedrich Zacharias Schwally).
מרכוס ריינר

ביוגרפיה

ריינר נולד בצ'רנוביץ בירת בוקובינה שבאימפריה האוסטרו-הונגרית בשנת 1886. 
משנת 1903 ועד 1909 למד הנדסה אזרחית באקדמיה הטכנולוגית של וינה (Technische Universität Wien), וקיבל תואר דוקטור. לאחר מכן עבד כמהנדס רכבות עבור ממשלת אוסטריה, ולאחר מלחמת העולם הראשונה עבור ממשלת רומניה.
במקביל פעל בתנועה הציונית: היה חבר בוועד הפועל של ההסתדרות הציונית בבוקובינה, ציר בקונגרס הציוני ה-12 (קרלסבד, 1921) והיה מייסד קרן היסוד בבוקובינה. פרסם מאמרים בנושאים ציוניים בירחון היהודי-גרמני Der Jude ("דער יודע", 'היהודי') בעריכת מרטין בובר ובעיתונות היומית בגרמנית. 
בשנת 1922 עלה לארץ ישראל, והיה ממייסדי קיבוץ חפציבה שבגבול עמק יזרעאל ועמק בית שאן. כמו כן היה חבר הוועד של "סולל בונה", חבר ב"ברית שלום" וב"איחוד". במאורעות תרפ"ט (1929) שירת כשוטר מיוחד.
בארץ ישראל עבד בשנים 1923–1947 כמהנדס במחלקת העבודות הציבוריות של ממשלת המנדט. מ-1947 עד 1949 עבד כיועץ מדעי של בסיס מכון התקנים הארצישראלי. לאחר קום המדינה, ב-1949, היה ריינר לפרופסור בטכניון. במהלך חייו, פרסם ריינר כ-100 מאמרים מדעיים.
בשנת 1923 נישא למרגלית לבית אוברניק, וממנה נולדו לו בן, אפרים ובת חנה. בשנת 1929 נישא בשנית, לרבקה לבית שנפלד, ולזוג נולדו שתי בנות, דורית ושלומית.

מחקר

תחום הראולוגיה עוסק בחקר מבנה החומר והתנהגותו במצב שבו פועלים עליו כוחות הגורמים לעיוותו או לזרימתו (ראו הנדסת אווירונאוטיקה). המונח "ראולוגיה" עצמו נטבע על ידי ריינר ויוג'ין בינגהאם שהיו מראשוני החוקרים בתחום.
תרומות נוספות של ריינר הן משוואות החומר משוואת בקינגהאם-ריינר ומשוואת ריינר-ריבלין, כמו גם אפקט הקומקום (להסברת בריחת נוזלים בעת העברת נוזל מכלי אחד למשנהו) ומספר דבורה (מדד של גודל חסר ממד לתיאור מצב הנזילות של חומר).
בשנת 1958 הוענק לריינר פרס ישראל למדעים מדויקים.